Source: https://ataszjelenti.blog.hu/2019/09/06/serulnek-e_a_jogaid_a_pszichiatrian?token=a1a19b11407f4a063379636ad9991323
Timestamp: 2020-03-31 23:47:16+00:00

Document:
SÉRÜLNEK-E A JOGAID A PSZICHIÁTRIÁN? - A TASZ jelenti
Balázs M. Eszter
2019. szeptember 6. péntek, 10:38
pszichiátria egyenlőség könnyen érthető Részvényes leszek
1. Hogyan kezelhetnek az akaratod ellenére?
Azért kerültél be a pszichiátriára,
mert az orvosok szerint veszélyt jelenthetsz magadra vagy másokra.
A kezelésed folytatásáról a bíróság fog dönteni.
A bíróság nem azt nézi, hogy van-e pszichiátriai diagnózisod.
A bíróság azt nézi, hogy veszélyt jelenthetsz-e magadra vagy másokra.
A bíróság tartani fog egy mini tárgyalást a kórházban.
Ezt a mini tárgyalást úgy hívják, hogy bírósági szemle.
A bírósági szemlén ott lesz egy bíró, vagy egy bírósági titkár.
Ott lesz egy elmeorvosi szakértő is, aki előtte megvizsgál téged.
Ott lesz a kezelőorvosod is.
A bírósági szemlére fogadhatsz ügyvédet.
Ha nincsen saját ügyvéded, az állam ad neked egyet.
Őt úgy hívják, hogy ügygondnok.
Az ügygondnokot az állam fizeti.
A bírósági szemlén ott lehet a nagykorú hozzátartozód is.
A hozzátartozónak meghatalmazást kell adnod.
A meghatalmazásban azt kell leírnod,
hogy a hozzátartozód ott lehet a bírósági szemlén.
A meghatalmazást alá is kell írni, akkor lesz érvényes.
A bírósági szemlét 4 napon belül meg kell tartani.
Ha például hétfőn reggel érkeztél a kórházba, akkor péntek reggelig meg kell tartani.
A bírósági szemlén döntik el, hogy a pszichiátrián kell-e maradnod.
Ha a pszichiátrián kell maradnod, akkor az akaratod ellenére is kezelhetnek téged.
Például adhatnak gyógyszereket neked, amiket be kell venned.
Az orvosod fogja eldönteni, hogy mikor mehetsz el a pszichiátriáról.
Azonban a bíróságnak 30 naponként meg kell vizsgálni az ügyedet.
Ilyenkor újabb bírósági szemlét rendeznek.
Azt vizsgálják, hogy veszélyt jelenthetsz-e még magadra vagy másokra.
Ha még veszélyt jelenthetsz, akkor ott kell maradnod.
Ha már nem jelenthetsz veszélyt, akkor hazamehetsz.
2. Mihez van jogod a pszichiátrián?
Jogod van ahhoz, hogy tájékoztassanak téged.
Jogod van tudni, hogy mikor mi történik veled.
Jogod van ahhoz, hogy telefonálj.
Jogod van beszélni a betegjogi képviselőddel.
Ő a kórházban dolgozik és segíthet neked.
Jogod van ahhoz, hogy felhívd a családodat.
A gondnokodat is értesíteni kell arról, hogy a pszichiátriára kerültél.
Jogod van ahhoz, hogy ügyvéded legyen.
Ha nincsen saját ügyvéded, az állam ad neked.
Jogod van az ügygondnokkal a bírósági szemle előtt beszélni.
Jogod van ahhoz, hogy a hozzátartozód ott legyen a bírósági szemlén.
Ehhez meghatalmazást kell adnod neki.
Jogod van ahhoz, hogy a bírósági szemle külön teremben legyen.
A bírósági szemle nem lehet a kórteremben, mások előtt.
A bírósági szemlén ott lehet: a bíró, az ügyvéded, az elmeorvos szakértő, az orvos, a hozzátartozód.
A bírósági szemlén más nem lehet ott.
Jogod van ahhoz, hogy ne kapj sok gyógyszert a bírósági szemle előtt.
Ha sok gyógyszer van benned, nem tudsz annyira figyelni a bírósági szemlén.
Kérd az orvosaidat, hogy adjanak neked kevesebb gyógyszert.
A pszichiátrián megtehetnek veled korlátozó intézkedéseket.
Korlátozó intézkedés például, ha begyógyszereznek.
Vagy ha kikötöznek.
A korlátozó intézkedéseket csak akkor tehetik meg, ha veszélyes vagy.
Először viszont más dolgokkal kell próbálkozni,
hogy megnyugtassanak.
A korlátozó intézkedéseket az orvosnak kell engedélyezni.
Az orvosnak 2 órája van arra, hogy engedélyezze.
A korlátozó intézkedést azonnal be kell fejezni, ha már nem vagy veszélyes.
A korlátozó intézkedés alatt végig ott kell lenni veled valakinek, aki vigyáz rád.
A korlátozó intézkedést fel kell jegyezni.
A feljegyzéseknek szerepelni kell a papírjaid között.
Ezeket a papírokat akkor kapod meg, amikor hazamész.
A bíróság döntését meg lehet fellebbezni.
A fellebbezéshez meg kell kapnod a határozatot.
A határozat az a papír, ami leírja a bíróság döntését.
A határozatban a bíróságnak le kell írnia,
hogy az orvosok szerint miért voltál veszélyes magadra vagy másokra.
A határozat a bírósági szemle után körülbelül két héttel fog megjönni.
A határozat sokszor az otthonodba érkezik.
A határozatot más is átveheti helyetted.
Például aki az otthonodban van.
Például akinek erre meghatalmazást adsz.
Ha megvan a határozat, akkor lehet fellebbezni.
A fellebbezést 8 napon belül kell beküldeni.
3. Hova fordulhatsz segítségért?
Felkeresheted a betegjogi képviselődet.
Ő a kórházban dolgozik.
A pszichiátrián megadják neked az elérhetőségét.
Fogadhatsz ügyvédet is,
vagy civil szervezet segítségét is kérheted.
A TASZ Jogsegélyszolgálatát is felhívhatod.
A TASZ ingyenesen nyújt segítséget.
A TASZ Jogsegélyszolgálatát
Kedden 14:30 - 15:00,
Csütörtökön 10:00 - 12:00 lehet felhívni.
Telefonszám: 06-1-279-22-35
Lehetnek olyan helyzetek, amikor sürgősen kell segítség.
Sürgős helyzet, ha épp most szállítottak be.
Sürgős helyzet, hogyha még nem tartották meg a bírósági szemlét.
A bírósági szemlére fontos felkészülni.
Sürgős helyzetben hétköznap 9:00 - 17:00 között hívhatod a TASZ-t.
Sürgős esetben telefonszám: 06-1-209-00-46
Keresd őket bátran, kedvesen fognak veled beszélni.
pszichiátria egyenlőség könnyen érthető Balázs M. Eszter 2019. 09. 06. Tovább >
https://ataszjelenti.blog.hu/api/trackback/id/tr4515097246

References: bíróság 
 bíróság 
 bíróság 
 bíróság 
 bíróság 
 bíróság